Πρόταση απόφασης του Συμβουλίου σχετικά με τη θέση της Κοινότητας στο πλαίσιο του συμβουλίου σύνδεσης για τη συμμετοχή της Σλοβενίας σε κοινοτικά προγράμματα στους τομείς της κατάρτισης, της νεολαίας και της εκπαίδευσης (1999/C 89/06) COM(1999) 71 τελικό - 99/0052 (CNS)

(Υποβλήθηκε από την Επιτροπή στις 22 Φεβρουαρίου 1999)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 126 και 127, σε συνδυασμό με το άρθρο 228 παράγραφος 3 πρώτο εδάφιο,

την πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας

ότι η ευρωπαϊκή συμφωνία για την εγκαθίδρυση σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Σλοβενίας, αφετέρου, άρχισε να ισχύει την 1η Φεβρουαρίου 1999 7

ότι, σύμφωνα με το άρθρο 106 της ευρωπαϊκής συμφωνίας και με το παράρτημα XI, η Σλοβενία μπορεί να συμμετέχει σε κοινοτικά προγράμματα πλαίσια, ειδικά προγράμματα, σχέδια ή άλλες δράσεις κυρίως στους τομείς της κατάρτισης, της νεολαίας και της εκπαίδευσης και ότι οι γενικοί και ειδικοί όροι συμμετοχής της Σλοβενίας στις δραστηριότητες αυτές θα αποφασιστούν από το συμβούλιο σύνδεσης 7

ότι η απόφαση 94/819/ΕΚ του Συμβουλίου, της 6ης Δεκεμβρίου 1994, για τη θέσπιση προγράμματος δράσης σχετικά με την εφαρμογή πολιτικής της Ευρωπαϊκής Κοινότητας για την επαγγελματική κατάρτιση (1) (εφεξής «Leondardo da Vinci»), και ιδίως το άρθρο 9 παράγραφος 1, η απόφαση αριθ. 818/95/ΕΚ του Ευρωπαϊκού Κοινοβουλίου και του Συμβουλίου, της 14ης Μαρτίου 1995, για την έγκριση της τρίτης φάσης του προγράμματος «Νεολαία για την Ευρώπη» (2), και ιδίως το άρθρο 7 παράγραφος 4, και τη απόφαση αριθ. 819/95/ΕΚ του Ευρωπαϊκού Κοινοβουλίου και του Συμβουλίου, της 14ης Μαρτίου 1995, για τη θέσπιση κοινοτικού προγράμματος δράσης στον τομέα της εκπαίδευσης (εφεξής «Socrates»), και ιδίως το άρθρο 7 παράγραφος 3, προβλέπουν ότι τα προγράμματα αυτά θα είναι ανοιχτά στη συμμετοχή των συνδεδεμένων χωρών της Κεντρικής Ευρώπης, σύμφωνα με τους όρους που περιέχουν τα πρόσθετα πρωτόκολλα των συμφωνιών σύνδεσης για τη συμμετοχή σε κοινοτικά προγράμματα.

ΑΠΟΦΑΣΙΖΕΙ:

Η θέση που θα λάβει η Κοινότητα στο συμβούλιο σύνδεσης το οποίο συστάθηκε με την ευρωπαϊκή συμφωνία μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Σλοβενίας αφετέρου, όσον αφορά τη συμμετοχή της Σλοβενίας σε κοινοτικά προγράμματα στους τομείς της κατάρτισης, της νεολαίας και της εκπαίδευσης, συνίσταται στο συνημμένο σχέδιο απόφασης του συμβουλίου σύνδεσης.

. . .

Για το Συμβούλιο

. . .

Ο Πρόεδρος

(3) ΕΕ L 87 της 20.4.1995, σ. 10.

(1) ΕΕ L 340 της 29.12.1994, σ. 8.

(2) ΕΕ L 87 της 20.4.1995, σ. 1.

Σχέδιο ΑΠΟΦΑΣΗΣ αριθ. . . ./. . . ΤΟΥ ΣΥΜΒΟΥΛΙΟΥ ΣΥΝΔΕΣΗΣ ΕΚ-ΣΛΟΒΕΝΙΑΣ της . . . για την έγκριση των όρων συμμετοχής της Σλοβενίας σε κοινοτικά προγράμματα στους τομείς της κατάρτισης, της νεολαίας και της εκπαίδευσης

ΤΟ ΣΥΜΒΟΥΛΙΟ ΣΥΝΔΕΣΗΣ,

Έχοντας υπόψη την ευρωπαϊκή συμφωνία μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Σλοβενίας, αφετέρου, και ιδίως το άρθρο 106 (1),

Εκτιμώντας:

ότι, σύμφωνα με το άρθρο 106 της ευρωπαϊκής συμφωνίας και το παράρτημά της XI, η Σλοβενία μπορεί να συμμετέχει σε κοινοτικά προγράμματα πλαίσια, ειδικά προγράμματα, σχέδια ή άλλες δράσεις στους τομείς, ιδίως, της κατάρτισης, της νεολαίας και της εκπαίδευσης 7

ότι, σύμφωνα με το ίδιο άρθρο, οι γενικοί και ειδικοί όροι συμμετοχής της Σλοβενίας στις δραστηριότητες αυτές αποφασίζονται από το συμβούλιο σύνδεσης,

ΑΠΟΦΑΣΙΖΕΙ:

Άρθρο 1

Η Σλοβενία συμμετέχει στα προγράμματα της Ευρωπαϊκής Κοινότητας Leonardo da Vinci, Socrates και Νεολαία για την Ευρώπη, σύμφωνα με τους γενικούς και ειδικούς όρους των παραρτημάτων I και II που αποτελούν αναπόσπαστο τμήμα της παρούσας απόφασης.

Άρθρο 2

Η παρούσα απόφαση ισχύει για όλη τη διάρκεια εφαρμογής των προγραμμάτων Leonardo da Vinci, Socrates και Νεολαία για την Ευρώπη.

Άρθρο 3

Η παρούσα απόφαση αρχίζει να ισχύει την πρώτη ημέρα του μήνα που έπεται της έγκρισής της.

. . .

Για το συμβούλιο σύνδεσης

. . .

Ο Πρόεδρος

(1) ΕΕ L 51 της 26.2.1999, σ. 3.

ΠΑΡΑΡΤΗΜΑ I

Γενικοί και ειδικοί όροι συμμετοχής της Σλοβενίας στα προγράμματα Leonardo da Vinci, Socrates και Νεολαία για την Ευρώπη

1. Η Σλοβενία συμμετέχει σε όλες τις δραστηριότητες των προγραμμάτων Leonardo da Vinci, Socrates και Νεολαία για την Ευρώπη (εφεξής, «τα προγράμματα»), σύμφωνα, εκτός αν προβλέπεται άλλως στην παρούσα απόφαση, με τους στόχους, τα κριτήρια, τις διαδικασίες και τις προθεσμίες που ορίζονται στην απόφαση 94/819/ΕΚ, για τη θέσπιση προγράμματος δράσης σχετικά με την εφαρμογή πολιτικής της Ευρωπαϊκής Κοινότητας για την επαγγελματική κατάρτιση, στην απόφαση αριθ. 818/95/ΕΚ για την έγκριση της τρίτης φάσης που προγράμματος «Νεολαία για την Ευρώπη», και στην απόφαση αριθ. 819/95/ΕΚ για τη θέσπιση του κοινοτικού προγράμματος δράσης στον τομέα της εκπαίδευσης «Socrates».

2. Οι γενικοί και ειδικοί όροι υποβολής, αξιολόγησης και επιλογής των αιτήσεων που αφορούν επιλέξιμα θεσμικά όργανα, οργανισμούς και ιδιώτες της Σλοβενίας είναι ίδιοι με τους όρους που ισχύουν για επιλέξιμα θεσμικά όργανα, οργανισμούς και ιδιώτες της Κοινότητας.

Οι δραστηριότητες γλωσσικής προετοιμασίας και κατάρτισης αφορούν τις επίσημες γλώσσες της Κοινότητας. Σε εξαιρετικές περιπτώσεις, ενδέχεται να γίνουν δεκτές άλλες γλώσσες, εφόσον το απαιτεί η εφαρμογή των προγραμμάτων.

3. Για να διασφαλιστεί η ευρωπαϊκή διάσταση των προγραμμάτων, τα διεθνικά έργα και οι δραστηριότητες που προτείνει η Σλοβενία θα πρέπει να περιλαμβάνουν έναν ελάχιστο αριθμό εταίρων από τα κράτη μέλη της Κοινότητας. Αυτός ο ελάχιστος αριθμός αποφασίζεται στο πλαίσιο της υλοποίησης των προγραμμάτων, αφού ληφθούν υπόψη η φύση των διαφόρων δραστηριοτήτων, ο αριθμός των εταίρων ενός δεδομένου έργου και ο αριθμός των χωρών που συμμετέχουν στα προγράμματα. Δεν είναι επιλέξιμα για χρηματοδότηση από την Κοινότητα, τα έργα και οι δραστηριότητες που υλοποιούνται αποκλειστικά μεταξύ της Σλοβενίας και των χωρών της ΕΖΕΣ που αποτελούν συμβαλλόμενα μέρη της συμφωνίας για τον ΕΟΧ ή άλλων τρίτων χωρών, περιλαμβανομένων και αυτών που έχουν συνάψει συμφωνία σύνδεσης με την Κοινότητα, οι οποίες δικαιούνται να συμμετέχουν στα προγράμματα.

4. Σύμφωνα με τους όρους των σχετικών διατάξεων των αποφάσεων για τα προγράμματα Leonardo da Vinci, Socrates και Νεολαία για την Ευρώπη, η Σλοβενία παρέχει τις διαρθρώσεις και τους μηχανισμούς που απαιτούνται σε εθνικό επίπεδο και λαμβάνει όλα τα κατάλληλα μέτρα για να εξασφαλίσει τον εθνικό συντονισμό και την οργάνωση της υλοποίησης των προγραμμάτων.

5. Η Σλοβενία καταβάλλει ετήσια συνεισφορά στο γενικό προϋπολογισμό της Ευρωπαϊκής Κοινότητας, ώστε να καλυφθεί το κόστος που προκύπτει από τη συμμετοχή της στα προγράμματα (βλέπε παράρτημα II).

Η επιτροπή σύνδεσης έχει τη δυνατότητα να αναπροσαρμόζει τη συνεισφορά αυτή, όταν το κρίνει σκόπιμο.

6. Τα κράτη μέλη της Κοινότητας και η Σλοβενία καταβάλλουν κάθε δυνατή προσπάθεια, εντός του πλαισίου των ισχυουσών διατάξεων, ώστε να διευκολύνουν την ελεύθερη διακίνηση και διαμονή σπουδαστών, διδασκόντων, διοικητικού προσωπικού των πανεπιστημίων, νέων και άλλων προσώπων που είναι επιλέξιμα για τα πρόγραμματα και που μετακινούνται μεταξύ Σλοβενίας και κρατών μελών της Κοινότητας με σκοπό τη συμμετοχή τους σε δραστηριότητες που καλύπτονται από την παρούσα απόφαση.

7. Με την επιφύλαξη των αρμοδιοτήτων της Επιτροπής των Ευρωπαϊκών Κοινοτήτων και του Ελεγκτικού Συνεδρίου της Κοινότητας όσον αφορά την παρακολούθηση και την αξιολόγηση των προγραμμάτων, σύμφωνα με τις αποφάσεις για τα προγράμματα Leonardo da Vinci, Νεολαία για την Ευρώπη και Socrates (άρθρα 10, 9 και 8 αντίστοιχα), η συμμετοχή της Σλοβενίας στα προγράμματα θα παρακολουθείται συνεχώς από κοινού από τη Σλοβενία και την Επιτροπή των Ευρωπαϊκών Κοινοτήτων. Η Σλοβενία υποχρεούται να υποβάλλει στην Επιτροπή σχετικές εκθέσεις και να συμμετέχει σε άλλες δραστηριότητες που ορίζονται από την Κοινότητα για το σκοπό αυτό.

8. Με την επιφύλαξη των διαδικασιών που αναφέρονται στο άρθρο 6 της απόφασης για το πρόγραμμα Leonardo da Vinci, στο άρθρο 6 της απόφασης για το πρόγραμμα Νεολαία για την Ευρώπη και στο άρθρο 4 της απόφασης για το πρόγραμμα Socrates, η Σλοβενία προσκαλείται σε συνεδριάσεις συντονισμού για κάθε θέμα που αφορά την εφαρμογή της παρούσας απόφασης πριν από τις τακτικές συνεδριάσεις των επιτροπών προγράμματος. Η Επιτροπή ενημερώνει τη Σλοβενία σχετικά με τα αποτελέσματα των τακτικών αυτών συνεδριάσεων.

9. Η γλώσσα που χρησιμοποιείται στη διαδικασία υποβολής αιτήσεων, στις συμβάσεις, στις εκθέσεις που υποβάλλονται και σε άλλες διοικητικές διαδικασίες για το πρόγραμμα, είναι μία από τις επίσημες γλώσσες της Κοινότητας.

ΠΑΡΑΡΤΗΜΑ II

Χρηματοδοτική συνεισφορά της Σλοβενίας στα προγράμματα Leonardo da Vinci, Socrates και Νεολαία για την Ευρώπη

1. Η χρηματοδοτική συνεισφορά της Σλοβενίας καλύπτει τα ακόλουθα:

- επιχορηγήσεις ή άλλη χρηματοδοτική στήριξη από τα προγράμματα προς σλοβένους συμμετέχοντες,

- χρηματοδοτική στήριξη από τα προγράμματα για τη λειτουργία των εθνικών φορέων, όπου αυτό ισχύει,

- πρόσθετες διοικητικές δαπάνες για τη διαχείριση των προγραμμάτων από την Επιτροπή, οι οποίες προκύπτουν από τη συμμετοχή της Σλοβενίας.

2. Για κάθε οικονομικό έτος, το συνολικό ποσό των επιχορηγήσεων ή άλλων χρηματοδοτικών ενισχύσεων που λαμβάνουν από τα προγράμματα οι σλοβένοι δικαιούχοι και οι εθνικοί φορείς της Σλοβενίας δεν θα υπερβαίνει τη συνεισφορά που καταβάλλει η Σλοβενία, αφού αφαιρεθούν οι πρόσθετες διοικητικές δαπάνες.

Στην περίπτωση που η συνεισφορά της Σλοβενίας στο γενικό προϋπολογισμό των Ευρωπαϊκών Κοινοτήτων, μετά από αφαίρεση του πρόσθετου διοικητικού κόστους, είναι υψηλότερη από το συνολικό ποσό των επιχορηγήσεων ή άλλων χρηματοδοτικών ενισχύσεων που λαμβάνουν σλοβένοι δικαιούχοι ή εθνικοί φορείς από τα προγράμματα, η Επιτροπή των Ευρωπαϊκών Κοινοτήτων μεταφέρει το υπόλοιπο στο επόμενο οικονομικό έτος και το αφαιρεί από τη συνεισφορά του επόμενου έτους. Αν εξακολουθήσει να υπάρχει υπόλοιπο μετά την ολοκλήρωση των προγραμμάτων, το αντίστοιχο ποσό επιστρέφεται στη Σλοβενία.

3. Leonardo da Vinci

Η ετήσια συνεισφορά της Σλοβενίας θα είναι 1 006 000 ευρώ το 1999. Από το ποσό αυτό, 66 000 ευρώ θα καλύψουν τις πρόσθετες διοικητικές δαπάνες διαχείρισης του προγράμματος από την Επιτροπή, οι οποίες προκύπτουν από τη συμμετοχή της Σλοβενίας.

4. Socrates

Η ετήσια συνεισφορά της Σλοβενίας θα είναι 856 000 ευρώ το 1999. Από το ποσό αυτό, 56 000 ευρώ θα καλύψουν τις πρόσθετες διοικητικές δαπάνες διαχείρισης του προγράμματος από την Επιτροπή, οι οποίες προκύπτουν από τη συμμετοχή της Σλοβενίας.

5. Νεολαία για την Ευρώπη

Η ετήσια συνεισφορά της Σλοβενίας θα είναι 321 000 ευρώ το 1999 για συμμετοχή σε όλες τις ενέργειες του προγράμματος, με εξαίρεση την ενέργεια Δ.

Από το ποσό αυτό, 21 000 ευρώ θα καλύψουν το 1999 τις πρόσθετες διοικητικές δαπάνες διαχείρισης του προγράμματος από την Επιτροπή, οι οποίες προκύπτουν από τη συμμετοχή της Σλοβενίας.

6. Θα ισχύει ο δημοσιονομικός κανονισμός που εφαρμόζεται στο γενικό προϋπολογισμό των Ευρωπαϊκών Κοινοτήτων, κυρίως όσον αφορά τη διαχείριση της συνεισφοράς της Σλοβενίας.

Μετά την έναρξη ισχύος της παρούσας απόφασης, η Επιτροπή θα απευθύνει στη Σλοβενία πρόσκληση για την καταβολή συνεισφοράς αντίστοιχης με τη συμμετοχή της στο κόστος, σύμφωνα με την παρούσα απόφαση.

Η συνεισφορά αυτή εκφράζεται σε Ecu και καταβάλλεται σε τραπεζικό λογαριασμό της Επιτροπής σε ευρώ.

Ο υπολογισμός της ετήσιας συνεισφοράς βασίζεται στη συμμετοχή που προκύπτει σε ένα πλήρες οικονομικό έτος. Στην περίπτωση που η απόφαση του συμβουλίου σύνδεσης αρχίσει να ισχύει κατά τη διάρκεια ενός έτους, η συνεισφορά για το εν λόγω έτος θα προσαρμοστεί, αφού ληφθεί υπόψη ο βαθμός υλοποίησης των προγραμμάτων το συγκεκριμένο έτος.

Η Σλοβενία καταβάλλει τη συνεισφορά της στις ετήσιες δαπάνες που ορίζει η παρούσα απόφαση, σύμφωνα με την πρόσκληση καταβολής της συνεισφοράς, το αργότερο τρεις μήνες από την αποστολή της εν λόγω πρόσκλησης. Οποιαδήποτε καθυστέρηση της συνεισφοράς συνεπάγεται την καταβολή τόκου από τη Σλοβενία επί του εναπομένοντος οφειλόμενου ποσού την ημερομηνία λήξης της προθεσμίας. Το επιτόκιο αντιστοιχεί σε αυτό που ισχύει, σύμφωνα με το Ευρωπαϊκό Ταμείο Νομισματικής Συνεργασίας για το μήνα λήξης της προσθεσμίας, για τις πράξεις του σε ευρώ (1), προσαυξημένο κατά 1,5 %.

7. Η Σλοβενία καταβάλλει τις πρόσθετες διοικητικές δαπάνες που αναφέρονται στα σημεία 3, 4 και 5 από τον κρατικό της προϋπολογισμό.

8. Όσον αφορά το υπόλοιπο της ετήσιας συνειφοράς της στο πρόγραμμα Leonardo da Vinci, που αναφέρεται στο σημείο 3, η Σλοβενία θα καταβάλει, το 1999, 470 000 ευρώ από τον κρατικό προϋπολογισμό της. Με την επιφύλαξη των τακτικών διαδικασιών προγραμματισμού του Phare, θα καταβληθούν 470 000 ευρώ από το ετήσιο κονδύλιο του εθνικού προγράμματος Phare για το 1999 που αναλογεί στη Σλοβενία.

Όσον αφορά το υπόλοιπο της ετήσιας συνεισφοράς της στο πρόγραμμα Socrates, που αναφέρεται στο σημείο 4, η Σλοβενία θα καταβάλει, το 1999, 400 000 ευρώ από τον κρατικό προϋπολογισμό της. Με την επιφύλαξη των τακτικών διαδικασιών προγραμματισμού του Phare, θα καταβληθούν 400 000 ευρώ από το ετήσιο κονδύλιο του εθνικού προγράμματος Phare για το 1999 που αναλογεί στην Σλοβενία.

Όσον αφορά το υπόλοιπο της ετήσιας συνεισφοράς της στο πρόγραμμα Νεολαία για την Ευρώπη, που αναφέρεται στο σημείο 5, η Σλοβενία θα καταβάλει, το 1999, 150 000 ευρώ από τον κρατικό προϋπολογισμό της. Με την επιφύλαξη των τακτικών διαδικασιών προγραμματισμού του Phare, θα καταβληθούν 150 000 ευρώ από το ετήσιο κονδύλιο του εθνικού προγράμματος του Phare για το 1999 που αναλογεί στη Σλοβενία.

(1) Τιμή που δημοσιεύεται σε μηνιαία βάση στη σειρά C της Επίσημης Εφημερίδας των Ευρωπαϊκών Κοινοτήτων.